Det kan godt være, vi ikke rigtig tænker over det, når vi sidder bag rattet, men den bløde bue, Øresundsbroen slår, når vi tager turen til Sverige, har faktisk en funktion.

Det forklarer tidligere designchef for Øresundsbroen Henrik Christensen samt anlægsdirektør Bengt Hergart til Ingeniøren.

En læser har nemlig undret sig over, om det overhovedet giver mening at bygge en bro, der buer, for det må da både være nemmere og billigere at bygge en lige bro?

Æstetikken spiller ind

Svaret er ja, det er nemmere.

Den primære årsag til at lade en bro slå en bue, er af æstetiske grunde. Ved overkørsel ser bilisten hele tiden den ene side af broen, hvilket skaber en visuel oplevelse. Også fra fugleperspektiv ser en buet bro pænere ud.

Større sikkerhed ved buet bro

Men der spiller også et sikkerhedsmæssigt aspekt ind.

- En buet bro bryder med den monotoni, som kørsel på rette vejrstrækninger afstedkommer, og holder bilisten mere vågen og opmærksom, og antallet af ulykker vil derfor alt andet lige være lavere, forklarer Henrik Christensen og Bengt Hergart til Ingeniøren.

Broen bliver derfor kun marginalt dyrere ved at give vejstrækningen over sundet et lille knæk, men gevinsten ved buen opvejer det.